Et opgør i misbrugsmiljøet fik natten til torsdag en dødelig udgang. En 29-årig mand mistede livet, efter han onsdag formiddag blev overfaldet i sin lejlighed i Aalborg. Det oplyser politiinspektør Verner Holm fra politiet i Aalborg. - Manden døde af de kvæstelser, som han fik efter slag og spark i hovedet. Nu leder vi efter en identificeret person, som skal afhøres, siger Verner Holm. Motivet til overfaldet var angiveligt, at den 29-årige skyldte penge efter en narkohandel. Afstraffelsen fandt sted i en lejlighed i Egholmsgade, men der gik flere timer, før offeret blev bragt til skadestuen. Her døde han ved 23.00-tiden. - Vi kender de implicerede personer, både offeret og den formodede gerningsmand. Og de kendte også hinanden, fortæller Verner Holm. Yderligere lægelige undersøgelser skal i løbet af torsdag fastslå den præcise dødsårsag. Ifølge politiet har gerningsmanden ikke anvendt våben under voldsepisoden. Kun tørre tæsk. /ritzau//

Referat:
Massevis af slag og spark i hovedet kostede natten til torsdag en 29-årig mand livet. Politiet i Aalborg har en mulig gerningsmand i kikkerten.